સુરત જિલ્લાના બારડોલીનગરના શામરિયા મોરા ત્રણ રસ્તા પાસે પૂરઝડપે આવતા બાઇક ચાલકે પાછળથી અન્ય બાઇકને અથડાવી દીધા બાદ ઉલ્ટા ચોર કોટવાલ કો ડાટેની માફક આગળ ચાલતા બાઇક ચાલક સાથે માથાકૂટ કરવાનું શરૂ કર્યું હતું. આ દરમ્યાન ઘટનાને નજરે જોનાર બારડોલી નગરપાલિકાના માજી નગરસેવક પાછળથી અથડાવનારની જ ભૂલ હોવાનું કહેવા જતાં ઉશ્કેરાયેલા બાઇક ચાલકે માજી નગરસેવકને માર મારતા મામલો પોલીસ મથકે પહોંચ્યો હતો. બાઇક ચાલકે તેના ભાઈ સાથે માજી નગરસેવક અને તેના મિત્રને પણ માર માર્યો હોવાનું ફરિયાદમાં જણાવાયું છે.